sukhrobnurali/uzbek-legal-corpus huggingface dataset:
Davlat notarial idoralari va notarial arxivlar faoliyatini moliyalashtirish tartibi toʻgʻrisidagi nizomga oʻzgartirishlar va qoʻshimcha kiritish haqida
(resolution, 2017-10-03)

Oʻzbekiston Respublikasi Prezidentining 2017-yil 23-avgustdagi PQ-3240-son “Sudlar va adliya organlari faoliyatini moddiy-texnik va moliyaviy taʼminlash tartibini takomillashtirish toʻgʻrisida”gi qaroriga muvofiq Oʻzbekiston Respublikasi Adliya vazirligi, Bandlik va mehnat munosabatlari vazirligi hamda Moliya vazirligi qaror qiladi: 1. Oʻzbekiston Respublikasi Adliya vazirligi, Mehnat va aholini ijtimoiy muhofaza qilish vazirligi va Moliya vazirligining 2010-yil 22-dekabrdagi 19, 201 va 106-son qarori (roʻyxat raqami 2168, 2010-yil 22-dekabr) (Oʻzbekiston Respublikasi qonun hujjatlari toʻplami, 2010-y., 51-son, 501-modda) bilan tasdiqlangan Davlat notarial idoralari va notarial arxivlar faoliyatini moliyalashtirish tartibi toʻgʻrisidagi nizomga ilovaga muvofiq oʻzgartirishlar va qoʻshimcha kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 1-bandning beshinchi xatboshisidagi “Sudlar va adliya organlarini” degan soʻzlar “budjetdan tashqari Adliya organlari va muassasalarini” degan soʻzlar bilan almashtirilsin. 2. 5-bandda: uchinchi va toʻrtinchi xatboshilaridagi “Sudlar va adliya organlarini” degan soʻzlar “budjetdan tashqari Adliya organlari va muassasalarini” degan soʻzlar bilan almashtirilsin; beshinchi xatboshidagi “Sudlar va adliya organlarini” degan soʻzlar “Budjetdan tashqari Adliya organlari va muassasalarini” degan soʻzlar bilan almashtirilsin. 3. 20-bandning birinchi xatboshisi quyidagi mazmundagi jumla bilan toʻldirilsin: “Bunda yagona ijtimoiy toʻlov tushumlarning qolgan 60 foizi hisobidan amalga oshiriladi”. 4. 211-band quyidagi tahrirda bayon etilsin: “211. Xodimning lavozim maoshlariga har oylik shaxsiy ustamalar xodimga nisbatan intizomiy jazo chorasi qoʻllanilganda (ushbu intizomiy jazoning amal qilish muddatiga) oʻrnatilmaydi.”.
Moylash materiallari, texnik moylar va texnik suyuqliklarga talablar toʻgʻrisidagi umumiy texnik reglamentni tasdiqlash haqida
(resolution, 2025-04-08)

“Texnik jihatdan tartibga solish toʻgʻrisida”gi Oʻzbekiston Respublikasi Qonuniga muvofiq, hamda moylash materiallari, texnik moylar va texnik suyuqliklarga qoʻyiladigan yagona talablarni belgilash maqsadida Vazirlar Mahkamasi qaror qiladi: 1. Moylash materiallari, texnik moylar va texnik suyuqliklarga talablar toʻgʻrisidagi umumiy texnik reglament ilovaga* muvofiq tasdiqlansin va rasmiy eʼlon qilingan kundan boshlab olti oy oʻtgandan keyin amalga kiritilsin. 2. “Texnik jihatdan tartibga solish toʻgʻrisida”gi Oʻzbekiston Respublikasi Qonuni talablariga muvofiq texnik reglamentlar amalga kiritilgach, ularda koʻrsatilgan mahsulotlar va xizmatlarga doir ilgari qabul qilingan standartlashtirish boʻyicha normativ hujjatlar majburiylik xususiyatini yoʻqotishi va belgilangan tartibda qoʻllanilishda ixtiyoriylik kasb etishi maʼlumot uchun qabul qilinsin. 3. “Oʻzstandart” agentligi vakolatli organlar bilan birgalikda ushbu qaror bilan tasdiqlangan Umumiy texnik reglament belgilangan tartibda amalga kiritilgan kundan boshlab moylash materiallari, texnik moylar va texnik suyuqliklarga qoʻyiladigan majburiy talablarni belgilovchi standartlashtirish boʻyicha normativ hujjatlarni qoʻllashda majburiylik xususiyatini bekor qilish va ixtiyoriylikni taʼminlash choralarini koʻrsin. 4. “Oʻzbekneftegaz” AJ, “Oʻzstandart” agentligi Oʻzbekiston milliy teleradiokompaniyasi bilan birgalikda aholi, davlat va xoʻjalik boshqaruvi organlari, tadbirkorlik faoliyati subyektlari tasdiqlangan Umumiy texnik reglamentning maqsadlari, mazmuni va uni qoʻllash tartibi toʻgʻrisida keng xabardor qilinishini taʼminlasin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — Gʻ.I. Ibragimov, Oʻzbekiston Respublikasi Bosh vazirining oʻrinbosari — “Oʻzagrotexsanoatxolding” AJ boshqaruvi raisi N.S. Otajonov va “Oʻzstandart” agentligi bosh direktori A.U. Karimov zimmasiga yuklansin.
Oʻzbekiston Respublikasi Tashqi iqtisodiy faoliyat milliy banki Ustaviga oʻzgartirish va qoʻshimchalar kiritish toʻgʻrisida
(resolution, 2018-02-13)

Oʻzbekiston Respublikasi Tashqi iqtisodiy faoliyat milliy bankining kapitallashuv darajasini qoʻllab-quvvatlashni davom ettirish, moliyaviy barqarorligini oshirish, shuningdek Oʻzbekiston Respublikasi Tashqi iqtisodiy faoliyat milliy banki tomonidan 2017-yilda qishloq joylarda namunaviy loyihalar boʻyicha arzon uy-joylar qurish dasturini moliyalashtirishga doir vazifalarning bajarilishini taʼminlash maqsadida Vazirlar Mahkamasi qaror qiladi: 1. Vazirlar Mahkamasining 1993-yil 21-yanvardagi 45-son qarori bilan tasdiqlangan Oʻzbekiston Respublikasi Tashqi iqtisodiy faoliyat milliy banki Ustaviga ilovaga muvofiq oʻzgartirish va qoʻshimchalar kiritilsin. 2. Oʻzbekiston Respublikasi Tashqi iqtisodiy faoliyat milliy banki ushbu qarorga muvofiq Bank Ustaviga kiritilayotgan oʻzgartirish va qoʻshimchalarning qonun hujjatlarida belgilangan tartibda roʻyxatdan oʻtkazilishini taʼminlasin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Qoʻchqorov va Oʻzbekiston Respublikasi Tashqi iqtisodiy faoliyat milliy banki boshqaruvi raisi S.R. Xolmurodov zimmasiga yuklansin. 1. 13-band quyidagi tahrirda bayon qilinsin: “13. Bankning Ustav jamgʻarmasi 236 210 000 000,00 (ikki yuz oʻttiz olti milliard ikki yuz oʻn million soʻmni va Oʻzbekiston Respublikasi Vazirlar Mahkamasi, Oʻzbekiston Respublikasi Tiklanish va taraqqiyot jamgʻarmasi tomonidan toʻlangan mablagʻlar hamda Bankning kapitallashtirilgan foydasi hisobiga Ustav jamgʻarmasini koʻpaytirishga mablagʻlar oʻtkazilgan kundagi Markaziy bank kursi boʻyicha ekvivalentda 451 000 000,00 (toʻrt yuz ellik bir million) AQSh dollarini tashkil qiladi”. 2. 25-bandning oʻn yettinchi xatboshi quyidagi tahrirda bayon qilinsin: “Bankning filiallarini, vakolatxonalarini tashkil etish, qayta tashkil etish va tugatish toʻgʻrisida qaror qabul qiladi, ularning nizomlarini tasdiqlaydi”. 3. 26-bandda: quyidagi mazmundagi toʻqqizinchi xatboshi qoʻshilsin: “Bankning xoʻjalik jamiyatlari va unitar korxonalarini tashkil etish, ulushli qatnashish, qayta tashkil etish va tugatish toʻgʻrisida qaror qabul qiladi, ularning ustavlarini tasdiqlaydi”; toʻqqizinchi — oʻn birinchi xatboshilar tegishli ravishda oʻninchi — oʻn ikkinchi xatboshilar deb hisoblansin.
Toshkent shahrini obodonlashtirish va farovonligini oshirish jamgʻarmasini tashkil etish toʻgʻrisida
(resolution, 2023-02-27)

Toshkent shahrining ijtimoiy-iqtisodiy rivojlantirish boʻyicha qabul qilingan dasturlarni ijrosini taʼminlash, shahar infrastrukturasini takomillashtirish, hududlarni obodonlashtirish va koʻkalamzorlashtirish, shuningdek aholi turmush darajasini yanada yaxshilash, ularning farovonligini taʼminlovchi keng koʻlamli dasturlardagi tadbirlarning amalga oshirilishida qoʻshimcha moliyaviy manbalardan samarali foydalanish maqsadida Vazirlar Mahkamasi qaror qiladi: 1. Toshkent shahar hokimligining “Toshkent shahrini obodonlashtirish va farovonligini oshirish jamgʻarmasi” ni (keyingi oʻrinlarda — Jamgʻarma deb ataladi) tashkil etish toʻgʻrisidagi taklifi maʼqullansin. 2. Quyidagilar Jamgʻarmaning daromadlarini shakllantirish manbalari etib hisoblansin: Toshkent shahar hokimligi hamda uning taʼsischiligida tashkil etilgan xoʻjalik yurituvchi subyektlarning ajratmalari; davlat, chet el va xalqaro tashkilotlar tomonidan ajratiladigan grantlar; yuridik va jismoniy shaxslarning homiylik xayriyalari; xalqaro moliyaviy institutlar va banklar tomonidan ajratiladigan kreditlar; qonunchilik hujjatlarida taqiqlanmagan boshqa manbalar. 3. Jamgʻarma mablagʻlaridan foydalanishning asosiy yoʻnalishlari etib quyidagilar belgilansin: Toshkent shahar infrastrukturasini yaxshilash, hududlarni obodonlashtirish va koʻkalamzorlashtirish, mahalliy ichki yoʻllarni taʼmirlash; koʻp qavatli turar joylarni umumfoydalaniladigan qismini taʼmirlash, bolalar va sport maydonchalarini barpo etish; kam taʼminlangan va yosh oilalarga imtiyozli kreditlar olinishida boshlangʻich badalni qisman yoki toʻliq qoplab berish hamda maishiy texnika vositalariga boʻlgan birlamchi ehtiyojni qondirish; mahalla fuqarolar yigʻinlari moddiy-texnika bazasini mustahkamlash, mahallalar hududida kutubxonalar tashkil etish hamda badiiy va boshqa adabiyotlar bilan boyitish. 4. Toshkent shahar hokimligi Oʻzbekiston Respublikasi Moliya vazirligi bilan birgalikda bir oy muddatda Toshkent shahrini obodonlashtirish va farovonligini oshirish jamgʻarmasini shakllantirish hamda uning mablagʻlaridan foydalanish tartibi toʻgʻrisidagi nizomni ishlab chiqsin va tasdiqlasin. 5. Oʻzbekiston Respublikasi Bosh vazirining oʻrinbosari J.A. Qoʻchqorov Toshkent shahar hokimligi bilan birgalikda Jamgʻarmaning moliyaviy manbalarini kengaytirish yuzasidan ikki oy muddatda takliflar ishlab chiqsin. 6. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov, Bosh vazir oʻrinbosari J.A. Qoʻchqorov va Toshkent shahar hokimi R.J. Usmanov zimmasiga yuklansin.
Oʻzbekiston Respublikasining tashqi iqtisodiy faoliyatini yanada tartibga solish chora-tadbirlari toʻgʻrisida
(resolution, 2018-06-30)

Mahalliy ishlab chiqaruvchilarga zarur uskunalar va butlovchi buyumlar, unga xomashyo va materiallarni import boʻyicha olib kirish uchun qulay shart-sharoitlar yaratish, shuningdek, ichki va tashqi bozorlarda raqobatdosh yuqori sifatli tayyor mahsulotlar ishlab chiqarishni ragʻbatlantirish, aholining isteʼmol tovarlariga boʻlgan ehtiyojini qanoatlantirish hamda ichki bozordagi narx-navoning oshib ketishiga yoʻl qoʻymaslik maqsadida: 1. 2017-yilning 1-oktabridan boshlab: import bojxona boji stavkalari 1-ilovaga* muvofiq; 2. Oʻzbekiston Respublikasi Prezidentining ayrim qarorlari 2017-yilning 1-oktabridan boshlab 3-ilovaga* muvofiq oʻz kuchini yoʻqotgan deb hisoblansin. 3. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari D.A. Koʻchqorov va Oʻzbekiston Respublikasi Davlat bojxona qoʻmitasi raisi M.V. Toxiriy zimmasiga yuklansin.
Oʻzbekiston Respublikasi Prezidentining “2017 — 2021-yillarda elektrotexnika sanoatini boshqarishni yanada takomillashtirish, jadal rivojlantirish va diversifikatsiya qilish chora-tadbirlari toʻgʻrisida” 2017-yil 13-fevraldagi PQ-2772-sonli qaroriga qoʻshimchalar kiritish toʻgʻrisida
(resolution, 2017-09-29)

Tadbirkorlik faoliyatini jadal rivojlantirish, elektrotexnika mahsulotlari ishlab chiqarish boʻyicha yangi korxonalar barpo etish va ishlab turganlarini modernizatsiyalash jarayoniga mintaqa korxonalarini keng koʻlamda jalb etish uchun qoʻshimcha ravishda qulay shart-sharoitlarni taʼminlash maqsadida: 1. Oʻzbekiston Respublikasi Prezidentining “2017 — 2021-yillarda elektrotexnika sanoatini boshqarishni yanada takomillashtirish, uni jadal rivojlantirish va diversifikatsiyalash chora-tadbirlari toʻgʻrisida” 2017-yil 13-fevraldagi PQ-2772-sonli qaroriga ilovaga muvofiq qoʻshimcha kiritilsin. 2. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari — “Oʻzagrotexsanoatxolding” AJ boshqaruvi raisi N.S. Otajonov va “Oʻzeltexsanoat” AK boshqaruvi raisi F.X. Boqiyev zimmasiga yuklansin. Oʻzbekiston Respublikasi Prezidentining “2017 — 2021-yillarda elektrotexnika sanoatini boshqarishni yanada takomillashtirish, uni jadal rivojlantirish va diversifikatsiyalash chora-tadbirlari toʻgʻrisida” 2017-yil 13-fevraldagi PQ-2772-sonli qarorining 4-bandi kuyidagi mazmundagi xatboshi bilan toʻldirilsin: “Oʻzbekiston Respublikasi Vazirlar Mahkamasi huzuridagi xalqaro moliya institutlari, tashkilotlari va donor mamlakatlar bilan hamkorlik qilish, yirik va strategik muhim investitsiya loyihalarini amalga oshirish masalalari boʻyicha Idoralararo kengashga, zarurat boʻlganda, 4, 5 va 6-ilovalardan yangi investitsiya loyihalarini chiqarib tashlash va ularga qoʻshib qoʻyish boʻyicha tuzatishlar kiritish, shuningdek, Dasturga kiritilgan investitsiya loyihalarining asosiy parametrlarini aniqlashtirish huquqi berilsin”.
Xoʻjalik yurituvchi subyektlarning bank hisobvaraqlaridan pul mablagʻlarini hisobdan chiqarish tartibi toʻgʻrisidagi yoʻriqnomaga oʻzgartirishlar kiritish haqida
(resolution, 2017-09-29)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi Qonuni, Oʻzbekiston Respublikasi Prezidentining 2017-yil 27-iyundagi PF-5095-son “Oʻzbekiston Respublikasi Vazirlar Mahkamasi huzurida Qishloq xoʻjaligi mahsulotlarining davlat xaridi va qishloq xoʻjaligini texnika bilan jihozlashni maqsadli moliyalashtirish jamgʻarmasini tashkil etish toʻgʻrisida”gi Farmoni hamda Oʻzbekiston Respublikasi Vazirlar Mahkamasining 2017-yil 1-avgustdagi 570-son “Koʻp kvartirali uylarni kapital va joriy taʼmirlash uchun mablagʻlarni toʻplash va ulardan foydalanish tartibi toʻgʻrisidagi nizomni tasdiqlash haqida”gi qaroriga muvofiq Oʻzbekiston Respublikasi Markaziy banki Boshqaruvi, Moliya vazirligi va Davlat soliq qoʻmitasi qaror qiladi: 1. Oʻzbekiston Respublikasi Markaziy banki Boshqaruvi, Moliya vazirligi va Davlat soliq qoʻmitasining 2011-yil 12-dekabrdagi 35/4, 82 va 2011-41-sonli qarori (roʻyxat raqami 2342, 2012-yil 15-mart) (Oʻzbekiston Respublikasi qonun hujjatlari toʻplami, 2012-y., 11-son, 127-modda) bilan tasdiqlangan Xoʻjalik yurituvchi subyektlarning bank hisobvaraqlaridan pul mablagʻlarini hisobdan chiqarish tartibi toʻgʻrisidagi yoʻriqnomaga ilovaga muvofiq oʻzgartirishlar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 7-banddagi “Vakolatli bank” degan soʻzlar “Xizmat koʻrsatuvchi bank” degan soʻzlar bilan almashtirilsin. 2. 1-ilovada: a) 6 — 10-bandlar quyidagi tahrirda bayon etilsin: “6. 23208 — Vazirlar Mahkamasi huzuridagi fondlar bilan boʻladigan kliring transaksiyalar. 7. 23210 — Vazirlar Mahkamasi huzuridagi fonddan qishloq xoʻjalik mahsulotlari uchun ajratilgan maqsadli mablagʻlar. 8. 23218 — Vazirlar Mahkamasi huzuridagi fonddan ajratilgan maqsadli mablagʻlar. 9. 23220 — Vazirlar Mahkamasi huzuridagi fonddan olingan maqsadli mablagʻlar. 10. 23222 — Vazirlar Mahkamasi huzuridagi fondning maqsadli mablagʻlari.”; b) 14-banddagi “(Vazirlar Mahkamasining 2000-yil 18-yanvardagi 16-sonli qarori bilan tasdiqlangan Koʻp kvartirali uylarni kapital taʼmirlash uchun mablagʻlar toʻplash (yigʻish) va ulardan foydalanish toʻgʻrisida”gi vaqtinchalik nizomga asosan ochilgan jamgʻarma depozit hisobvaraq)” degan soʻzlar “(Vazirlar Mahkamasining 2017-yil 1-avgustdagi 570-son qarori bilan tasdiqlangan Koʻp kvartirali uylarni kapital va joriy taʼmirlash uchun mablagʻlar toʻplash va ulardan foydalanish tartibi toʻgʻrisidagi nizomga asosan ochilgan jamgʻarma depozit hisobvaraq)” degan soʻzlar bilan almashtirilsin.
Moddiy-texnika resurslarining strategik turlarini sotishning maxsus tartibi toʻgʻrisidagi Nizomga qoʻshimcha kiritish haqida
(resolution, 2020-03-19)

Oʻzbekiston Respublikasi Prezidentining “2017 — 2021-yillarda maishiy chiqindilar bilan bogʻliq ishlarni amalga oshirish tizimini tubdan takomillashtirish va rivojlantirish chora-tadbirlari toʻgʻrisida” 2017-yil 21-apreldagi PQ-2916-son qaroriga muvofiq, shuningdek ixtisoslashtirilgan sanitariya jihatidan tozalash tashkilotlari faoliyati samaradorligini yanada oshirish va ularni yoqilgʻi-moylash materiallari bilan taʼminlash maqsadida Vazirlar Mahkamasi qaror qiladi: 1. Vazirlar Mahkamasining 2004-yil 5-fevraldagi 57-son qarori (Oʻzbekiston Respublikasi QT, 2004-y., 2-son, 10-modda) bilan tasdiqlangan Moddiy-texnika resurslarining strategik turlarini sotishning maxsus tartibi toʻgʻrisidagi Nizom 32-bandining birinchi xatboshiga “Oʻzbekiston havo yoʻllari milliy aviakompaniyasi” soʻzlaridan keyin “Qoraqalpogʻiston Respublikasi Ekologiya va atrof-muhitni muhofaza qilish qoʻmitasi, viloyatlar ekologiya va atrof-muhitni muhofaza qilish boshqarmalari huzuridagi “Toza hudud” davlat unitar korxonalari hamda “Toshkent shahar “Maxsustrans” davlat unitar korxonasi” soʻzlari qoʻshilsin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Gʻ.I. Ibragimov zimmasiga yuklansin.
Oʻzbekiston Respublikasi Prezidentining “Milliy kinematografiyani yanada rivojlantirish chora-tadbirlari toʻgʻrisida” 2017-yil 7-avgustdagi PQ-3176-sonli qaroriga qoʻshimcha va oʻzgartishlar kiritish toʻgʻrisida
(resolution, 2017-09-27)

Milliy kino sanʼatini yanada rivojlantirish, mahalliy kino va video mahsulotlarini koʻpaytirish hamda keng ommaga chiqarish uchun shart-sharoitlar yaratish, aholining, ayniqsa yoshlarning boʻsh vaqtidan oqilona foydalanish maqsadida: 2. Oʻzbekiston Respublikasi Prezidentining “Milliy kinematografiyani yanada rivojlantirish chora-tadbirlari toʻgʻrisida” 2017-yil 7-avgustdagi PQ-3176-sonli qaroriga 1-ilovaga muvofiq qoʻshimcha va oʻzgartishlar kiritilsin. 3. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Bosh vazirining oʻrinbosari D.A. Qoʻchqorov va “Oʻzbekkino” Milliy agentligi bosh direktori F.Sh. Zokirov zimmasiga yuklansin. 1. 4- va 5-bandlar quyidagi tahrirda bayon etilsin: “4. “Oʻzbekkino” Milliy agentligi, Oʻzbekiston Respublikasi Madaniyat vazirligi, Oʻzbekiston Yoshlar ittifoqi va Oʻzbekiston Respublikasi Tashqi iqtisodiy faoliyat milliy bankining 2017 — 2019-yillarda respublika hududlarida zamonaviy kinoteatrlar (keyingi oʻrinlarda — kinoteatrlar) tarmogʻini barpo etish (qurish) toʻgʻrisidagi taklifi qabul qilinsin. 5. “Oʻzbekkino” Milliy agentligi Oʻzbekiston Respublikasi Tashqi iqtisodiy faoliyat milliy banki, Oʻzbekiston Respublikasi Davlat arxitektura va qurilish qoʻmitasi, “Oʻzshaharsozlik LITI” DUK bilan birgalikda texnik topshiriq va xorijiy mamlakatlarning ilgʻor tajribasini har tomonlama oʻrganish asosida 2018-yilning 1-yanvarigacha maydonlarida zamonaviy kinozallar (2-qavat) va savdo-koʻngilochar obyektlar (1-qavat) joylashtirilishini nazarda tutgan holda, kinoteatrlarning namunaviy loyihalarini ishlab chiqsin.”. 2. 11-bandda: ikkinchi xatboshi kuyidagi tahrirda bayon etilsin: “Oʻzbekiston Respublikasi Tashqi iqtisodiy faoliyat milliy banki bilan birgalikda ikki oy muddatda tegishli tashabbuskorlar — tadbirkorlik subyektlari tomonidan kinoteatrlarni barpo etish (qurish), ularni jihozlash va faoliyatini boshlashning aniq muddatlarini nazarda tutgan holda kinoteatrlar tarmogʻini 2017 — 2019-yillarda respublika hududlari boʻyicha barpo etish (qurish) jadvallarini ishlab chiqsin va tasdiqlasin”; quyidagi mazmundagi uchinchi xatboshi bilan toʻldirilsin: “yagona repertuar siyosatini olib borish maqsadida umum respublika kino prokati konsepsiyasini bir oy muddatda ishlab chiqsin va 2018-2019-yillarda amalga oshirsin”; uchinchi xatboshi toʻrtinchi xatboshi deb hisoblansin.
Moddiy-texnika resurslari strategik turlarini sotishning maxsus tartibi toʻgʻrisidagi nizomga oʻzgartirish va qoʻshimcha kiritish haqida
(resolution, 2020-03-19)

Davlat strategik zaxirasini shakllantirishda Oʻzbekiston Respublikasi Vazirlar Mahkamasi xuzuridagi Davlat zaxiralarini boshqarish qoʻmitasi bilan “Oʻzbekneftgaz” AJ korxonalari oʻrtasidagi hisob-kitob mexanizmini tartibga solish, shuningdek budjetdan mablagʻlari xarajatlarini qisqartirish maqsadida Vazirlar Mahkamasi qaror qiladi: 1. Vazirlar Mahkamasining 2004-yil 5-fevraldagi 57-son qarori (Oʻzbekiston Respublikasi QHT, 2004-y., 2-son, 10-modda) bilan tasdiqlangan Moddiy-texnika resurslari strategik turlarini sotishning maxsus tartibi toʻgʻrisida nizomga ilovaga muvofiq oʻzgartirish va qoʻshimcha kiritilsin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Gʻ.I. Ibragimov, Oʻzbekiston Respublikasi Bosh vazirining oʻrinbosari — “Oʻzagrotexsnoatxolding” AJ boshqaruvi raisi N.S. Otajonov, “Oʻzbekneftgaz” AJ boshqaruvi raisi A.S. Sultonov, Oʻzbekiston Respublikasi Vazirlar Mahkamasi huzuridagi Davlat zaxiralarini boshqarish qoʻmitasi raisi M.M. Kurbonov zimmasiga yuklansin. 1. 4-bandga quyidagi mazmundagi xatboshi qoʻshilsin: “Oʻzbekiston Respublikasi Vazirlar Mahkamasi huzuridagi Davlat zaxiralarini boshqarish qoʻmitasi va uning idoraviy mansub muassasalari davlat strategik zaxirasi resurslarini toʻldirish va yangilash uchun avtomobil benzini, aviakerosin va dizel yoqilgʻisini “Oʻzneftmahsulot” AJning neftni qayta ishlash zavodlari bilan toʻgʻridan toʻgʻri shartnomalar asosida qonun hujjatlariga muvofiq aniqlanadigan belgilangan narxlar boʻyicha sotib oladilar”. 2. 31-band quyidagi tahrirda bayon qilinsin: “Neft bazalari tomonidan davlat ehtiyojlari uchun qishloq xoʻjaligi mahsulotlari yetishtirish hajmi uchun dizel yoqilgʻisi qishloq xoʻjaligi istemolchilariga transport vositalari uchun benzin, dizel yoqilgʻisi va gaz ishlatganlik uchun olinadigan soliq hisobga olingan holda belgilangan chakana narxlar boʻyicha, yetkazib berilgan resurslar haqi 60 kun mobaynida toʻliq toʻlanishi sharti bilan, 60 foiz haqi oldindan toʻlangan holda sotiladi”.
“Tibbiy-psixologik-pedagogik komissiyalar toʻgʻrisidagi nizomni tasdiqlash haqida”gi qarorni oʻz kuchini yoʻqotgan deb topish toʻgʻrisida
(resolution, 2017-09-27)

Oʻzbekiston Respublikasi Vazirlar Mahkamasining 2017-yil 19-iyuldagi 528-son “Maktabgacha taʼlim muassasalarining faoliyatini takomillashtirish toʻgʻrisida”gi qaroriga muvofiq Oʻzbekiston Respublikasi Xalq taʼlimi vazirligi va Sogʻliqni saqlash vazirligi qaror qiladi: 1. Oʻzbekiston Respublikasi Xalq taʼlimi vazirligi va Sogʻliqni saqlash vazirligining 2010-yil 9-iyuldagi 30 va 18-son “Tibbiy-psixologik-pedagogik komissiyalar toʻgʻrisidagi nizomni tasdiqlash haqida”gi qarori (roʻyxat raqami 2121, 2010-yil 17-iyul) (Oʻzbekiston Respublikasi qonun hujjatlari toʻplami, 2010-y., 28-29-son, 239-modda) oʻz kuchini yoʻqotgan deb topilsin. 2. Mazkur qaror rasmiy eʼlon qilingan kundan eʼtiboran kuchga kiradi.
Naqd pul tushumi kelib tushishining xronometrajini oʻtkazish tartibi toʻgʻrisidagi nizomga oʻzgartirish kiritish haqida
(resolution, 2019-04-04)

Oʻzbekiston Respublikasi Soliq kodeksi, Oʻzbekiston Respublikasi “Davlat soliq xizmati toʻgʻrisida”gi Qonunining 7-moddasi va Oʻzbekiston Respublikasi Prezidentining 2017-yil 1-avgustdagi PQ-3168-son “Davlat soliq xizmati organlari faoliyatini yanada takomillashtirish chora-tadbirlari toʻgʻrisida”gi qaroriga muvofiq Oʻzbekiston Respublikasi Davlat soliq qoʻmitasi va Markaziy banki Boshqaruvi qaror qiladi: 1. Oʻzbekiston Respublikasi Davlat soliq qoʻmitasi va Markaziy banki Boshqaruvining 2008-yil 10-martdagi 2008-16-son, 300-V-son qarori (roʻyxat raqami 1788, 2008-yil 9-aprel) (Oʻzbekiston Respublikasi qonun hujjatlari toʻplami, 2008-yil, 14-15-son, 112-modda) bilan tasdiqlangan “Naqd pul tushumi kelib tushishining xronometrajini oʻtkazish tartibi toʻgʻrisida”gi nizom 19-bandidagi “Chakana savdo va xizmat koʻrsatish sohasida naqd xorijiy valyuta muomalasiga yoʻl qoʻymaslik ustidan nazorat qilish, qisqa muddatli tekshirishlarni tashkil etish boʻyicha boʻlimiga (shuʼbasiga)” degan soʻzlar “Chakana savdo va xizmat koʻrsatish sohasida huquqbuzarliklarni profilaktika qilish boʻlimiga” degan soʻzlar bilan almashtirilsin. 2. Mazkur qaror rasmiy eʼlon qilingan kundan eʼtiboran kuchga kiradi.